**John Ivar Rygge- fortsetter som leder i Nittedal LIONS Club**

Våren 2020 ble et uvanlig arbeidshalvår pga korona tilstanden i Norge. Møtene i april, mai og juni ble avlyst og valget av nytt styre ble gjort elektronisk av medlemmene.

**Nytt styre:**

Det nye styret er: president John Ivar Rygge, visepresident Tove Reinfjord, kasserer Arne Prestegård, sekretær Tom Erik Sveum og klubbmester Kai Olav Kirkeby. Trond Nedrebø forsetter i styret som past president. Per O. Anthonsen fortsetter som WEB-redaktør.

Vemund Digernes er klubbens kontaktperson for skoleopplegget «Mitt valg».

Fra årsrapporten fremkommer det at klubben per dato har 29 medlemmer. To medlemmer har dessverre avgått med døden i perioden – Tom Helmer Hexeberg og Dagfinn Bakken. Flere potensielle medlemmer er på gang, etter sommerferien.

Nittedal Lions Club er flyttet fra Sone 7 til Sone 8, som nå består av 8 klubber fra Oslo øst pluss Nittedal– totalt 179 medlemmer.

**Mitt valg**

Mye penger, har gått til skoleopplegget «Mitt valg». Her har klubben avholdt en rekke kurs for barnehager og skoler i bygda. Ytterligere nye kurs er avtalt gjennomført til høsten. Totalt har 127 deltatt på kursene.

Grunntanken bak Lions sitt undervisningsprogram «Mitt valg», er at det er bedre å bygge barn enn å reparere voksne. Annica Øygard fra Nittedal, er daglig leder for stiftelsen «Mitt valg» i Lions Norge.

**Andre prosjekter**

Prosjekt Takknemlighet, i regi av Utekontakten i Nittedal, har også i år fått støtte fra Lions Nittedal.

Klubben har en fast avtale med Blindeforbundet på Romerike om kjøring av blinde til de månedlige medlemsmøtene på Skjetten.

Totalt har Lions Nittedal bevilget vel kr. 135.000,- til alle prosjekter i dette året.

**Inntekter**

Pengene kom inn til klubben gjennom salg av strøsand og bingooverskudd.

Klubben takker også alle sine grasrotspillere gjennom Norsk Tipping. Dessuten får klubben støtte av Sparebank 1 stiftelsen Jevnaker, Lunner og Nittedal og NOKAB Norsk Kabel TV.

**Røde Fjær 2020 er utsatt til 2021**

I 2021 skal Lions Norge igjen gjennomføre Røde Fjær aksjonen, med innsamlingsmål Beitostølen. Oppstart i november 2021.

Vedlegg bilde: President John Ivar Rygge